挽船
作者：李石
朝代：宋

paragraphs: 羣兒生長輕江湖，上船下船誰使驅。
江牽百丈沙水澀，岸上風雪兼泥塗。
下循枯葦鵝鴨亂，上控絕壁猿猱呼。
可憐進寸得退尺，挽脚不住頭欲扶。
均之兩兩窮性命，我自有罪非爾辜。
二年學省一不補，天子幸赦憐其愚。
一船放歸小如葉，滿載豈有海上珠。
琴書之外求長物，去時未有來時無。
爾曹憐我共努力，歸路尚遠天西隅。
泊船且醉花柳岸，爲爾尚肯滿眼沽。